Лъэпкъым и цIыху пэж
Хабзэ хъуащи, ди газетым мыхьэнэшхуэ ирет, лъэпкъым и цIыху щэджащэхэм я гъащIэмрэ я лэжьыгъэмрэ жылагъуэм деж нэхьэсыным, ди щIыналъэм щекIуэкI Iуэхугъуэ къызэрымыкIуэхэм яхуэфащэ гулъытэ яхуэщIыным, абыхэм ятещIыхьа номер хэхахэр игъэхьэзырурэ. «Адыгэ псалъэм» и щIэджыкIакIуэхэм яIэрыхьэ нобэрей къыдэкIыгъуэм щIыгъущ апхуэдэ газет гуэдзэн. Ар дгъэхьэзыращ УФ-м щIыхь зиIэ и юрист, щIэныгъэлI цIэрыIуэ, къэрал, жылагъуэ лэжьакIуэшхуэ Къалмыкъ Юрэ Хьэмзэт и къуэр къызэралъхурэ илъэс 80 щрикъум ирихьэлIэу.
Къалмыкъ Юрэ ящыщщ Къэбэрдей-Балъкъэрым, Урысей Федерацэм я иджырей тхыдэм лъэужь ин къыщызыгъэна хэкулIхэм. Къэрал къулыкъу лъагэ, жэуаплыныгъэшхуэ зыпылъ IэнатIэ куэд пэрытащ Къалмыкъыр. Ар Конституцэ Зэхуэсым УФ-м и Президентым и лIыкIуэу, УФ-м и Къэрал Думэм и депутату щытащ, УФ-м ШынагъуэншагъэмкIэ и Советым коррупцэм пэщIэтынымкIэ и комиссэ хэхам хэтащ, УФ-м юстицэмкIэ и министру лэжьащ. Зи къэралыр, щалъхуа щIыналъэр фIыуэ зылъагъу а хэкупсэм и къару куэд ирихьэлIащ къызыхэкIа лъэпкъым и зыужьыныгъэм. Ар щытащ адыгэхэм я япэ лъэпкъпсо зэгухьэныгъэм — Дунейпсо Адыгэ Хасэм — и япэ тхьэмадэу.
Къэрал политик Iэзэм, щIэныгъэлI щыпкъэм, хэкупсэ нэсым и гъащIэм, лэжьыгъэм, бгъэдэлъа зэфIэкI лъагэм, нэгъуэщI Iуэхугъуэхэми ятеухуа тхыгъэхэр, гукъэкIыжхэр, езым и къалэмыпэм къыпыкIа тхылъым щыщ Iыхьэхэр, апхуэдэуи фэеплъ сурэт зэмылIэужьыгъуэхэр итщ номер гуэдзэным. Ди гуапэщ щIэныгъэлI цIэрыIуэ, къэрал, жылагъуэ лэжьакIуэшхуэ Къалмыкъ Юрэ и щIэиным щыщ цIыхубэм ялъэIэсмэ, а адыгэлI щэджащэм и гъащIэр къытщIэхъуэ щIэблэм щапхъэ яхуэхъумэ.
